text: [{"text_idx": "#000000", "text": "Eg havi onki na\u0301ttbor\u00f0, men b\u00f8kur liggja runt i\u0301 hu\u0301sinum og i\u0301 atelierinum. Eg lesi mest i\u0301 atelierinum. Har havi eg no\u0301gvar b\u00f8kur, serliga um list. Sto\u0301rar b\u00f8kur vi\u00f0 no\u0301gvum myndum og heilt li\u0301tlar b\u00f8kur, sum eru so vakrar, at eg ma\u0301tti eiga t\u00e6r. Eg eigi no\u0301gvar b\u00f8kur um list og listafo\u0301lk."}, {"text_idx": "#000001", "text": "M\u00e6r da\u0301mar v\u00e6l at lesa vi\u00f0talur vi\u00f0 listafo\u0301lk og b\u00f8kur, sum listafo\u0301lk hava skriva\u00f0, ti\u0301 har fa\u0301i eg eitt li\u0301ti\u00f0 innlit i\u0301 tankar og meiningar teirra um, hvat hugtekur tey, hvat inspirerar tey, hvat halda tey um at vera listafo\u0301lk, og hvat halda tey um heimin og samfelagi\u00f0."}, {"text_idx": "#000002", "text": "M\u00e6r da\u0301mar eisini sera v\u00e6l at lesa yrkingar. Yrkingar eru onkunti\u0301\u00f0 sum abstraktir ma\u0301lningar, sto\u0301rar fra\u0301sagnir, sja\u0301lvt um t\u00e6r kanska bara eru fy\u0301ra linjur langar. Yrkingar siga okkurt, sum er \u00f8giliga konsentrera\u00f0 og presist, og samstundis kann alt universi\u00f0 lesast millum linjurnar."}, {"text_idx": "#000003", "text": "Hevur tu\u0301 eina yndisbo\u0301k ella yndish\u00f8vund?"}, {"text_idx": "#000004", "text": "Ein bo\u0301k, sum hevur fylgt m\u00e6r i\u0301 mong a\u0301r, er Selected Writings and Interviews eftir Barnett Newman. Ikki ti\u0301 at ta\u00f0 er tann st\u00f8rsti skaldskapurin, eg havi lisi\u00f0 nakranti\u0301\u00f0, men ti\u0301 at eg fekk bo\u0301kina fyri no\u0301gvum a\u0301rum si\u0301\u00f0an, ta\u0301 eg royndi at finna u\u0301t av, hvat ma\u0301lningarnir hja\u0301 m\u00e6r gingu u\u0301t uppa\u0301. Og hansara hugsanir um abstrakt ekspressionistiskt ma\u0301lari\u0301 og list yvirh\u00f8vur, og ty\u0301dningin, hann helt, listin hev\u00f0i fyri fo\u0301lk, hugto\u0301ku meg og u\u0301tgreina\u00f0u n\u00f8kur a\u0301hugama\u0301l. Si\u0301\u00f0ani havi eg lisi\u00f0 no\u0301gvar tankar hja\u0301 listafo\u0301lki, sum eru minst li\u0301ka a\u0301hugaverdir. Bo\u0301kin liggur alti\u0301\u00f0 frammi, eg bla\u00f0i i\u0301 henni av og a\u0301, og eri ikki vi\u0301s i\u0301, at eg havi fata\u00f0 ta\u00f0 heila."}, {"text_idx": "#000005", "text": "Ein onnur bo\u0301k, sum eg lesi u\u0301r vi\u00f0 j\u00f8vnum millumbilum, er vi\u00f0 tekstum hja\u0301 listakvinnuni Agnes Martin. Ta\u00f0 eru yrkingar ella prosayrkingar, sveimandi og avgj\u00f8rdar huglei\u00f0ingar um ti\u0301\u00f0 og ru\u0301m - i\u0301 atelierinum, i\u0301myndi eg m\u00e6r. Hon skrivar kanska hesar huglei\u00f0ingar ni\u00f0ur fyri at t\u00f8ma h\u00f8vdi\u00f0, a\u0301\u00f0renn hon fer at ma\u0301la. \u201cAnything is a Mirror\u201d, skrivar hon einasta\u00f0ni i\u0301 bo\u0301kini. Eg bru\u0301kti setningin til heiti\u00f0 a\u0301 framsy\u0301ning i\u0301 Listasavni F\u00f8roya i\u0301 2014."}, {"text_idx": "#000006", "text": "T\u00e6r skalds\u00f8gur, sum m\u00e6r da\u0301mar best, eru t\u00e6r, i\u00f0 eru eitt sindur flo\u0301tandi uppbygdar. Kanska hava forteljingarnar ikki eitt greitt ma\u0301l, t\u00e6r hava ikki eina s\u00f8gugongd vi\u00f0 byrjan, millumstigi og enda. Forteljingin gongur meira i\u0301 ring, ella i\u0301 allar \u00e6ttir, og endin er opin, og eg siti eftir vi\u00f0 fleiri spurningum, enn ta\u0301 eg byrja\u00f0i."}, {"text_idx": "#000007", "text": "Hv\u00f8r bo\u0301k stendur n\u00e6st a\u0301 ynskilistanum?"}, {"text_idx": "#000008", "text": "Eg havi fyri stuttum ogna\u00f0 m\u00e6r bo\u0301kina Klinten eftir Jens Sm\u00e6rup S\u00f8rensen. Eg gle\u00f0i meg at taka m\u00e6r ti\u0301\u00f0ina til at lesa hana. Eg byrja\u00f0i, men leg\u00f0i hana fra\u0301 m\u00e6r, og nu\u0301 hevur hon ligi\u00f0 ov leingi og bi\u0301\u00f0a\u00f0. Hetta er ikki ti\u0301, at byrjanin var ke\u00f0ilig, tv\u00f8rturi\u0301mo\u0301ti. Hetta er bara ti\u0301, at eg gevi m\u00e6r ov li\u0301tlar stundir til at lesa skalds\u00f8gur. Ein onnur bo\u0301k, sum liggur og bi\u0301\u00f0ar, er Hundra\u00f0 a\u0301ra einsemi eftir Gabriel Garci\u0301a Ma\u0301rquez, ty\u0301dd til f\u00f8royskt av Marionnu Hoydal. Av somu ors\u00f8k, sum vi\u00f0 fyrru bo\u0301kini, er ors\u00f8kin, at eg ikki havi givi\u00f0 m\u00e6r stundir til at lesa hana lidna. Eg eri komin i\u0301 helvt, og hon er sera v\u00e6l skriva\u00f0 a\u0301 f\u00f8royskum. Eg dugi ikki spanskt, men havi lisi\u00f0 bo\u0301kina a\u0301 donskum fyri no\u0301gvum a\u0301rum si\u0301\u00f0an."}, {"text_idx": "#000009", "text": "Ta\u00f0 er ein fragd, at kunna lesa sto\u0301ran skaldskap a\u0301 egnum ma\u0301li. Eg eri to\u0301 ikki uppdrigin til at lesa a\u0301 f\u00f8royskum, ti\u0301 fa\u0301ar barnab\u00f8kur og sku\u0301lab\u00f8kur vo\u0301ru a\u0301 f\u00f8royskum, ta\u0301 eg var barn. Ta\u00f0 er ti\u0301betur fr\u00e6gari i\u0301 dag. Nu\u0301 eru rith\u00f8vundar, sum skriva til b\u00e6\u00f0i b\u00f8rn og ung i\u0301 tanna\u0301runum, a\u0301 f\u00f8royskum og i\u0301 f\u00f8royskum h\u00f8pi. Ta\u00f0 er bara gott!"}, {"text_idx": "#000010", "text": "F\u00f8royar lesa skal vera vi\u00f0 til at skapa lesigle\u00f0i, seta f\u00f8royska ma\u0301li\u00f0 i\u0301 mi\u00f0deplin og skapa karmar fyri eini go\u0301\u00f0ari lesimentan."}, {"text_idx": "#000011", "text": "Um F\u00f8royar lesaUpprunin til F\u00f8royar lesaEndama\u0301li\u00f0Samstarvi\u00f0LesivanakanninginTemaSummarbo\u0301kinKom-og-lesMillum permurnarF\u00f8royingar lesaLesipreiMi\u0301tt bo\u0301kaminniRith\u00f8vundapra\u0301tMa\u0301l & mi\u00f0lanA\u0301 breddanumFilmar um lesingSku\u0301labo\u0301kav\u00f8r\u00f0urinL\u00e6rarinNa\u0301mslektarinNa\u0301msfr\u00f8\u00f0ingurinLandssty\u0301risma\u00f0urinMaria og RonjaLesandi skiparinSambandBo\u0301kaslu\u0301kurinMore"}, {"text_idx": "#000012", "text": "Summarbo\u0301kinKom-og-lesMillum permurnarF\u00f8royingar lesaLesipreiMi\u0301tt bo\u0301kaminniRith\u00f8vundapra\u0301tMa\u0301l & mi\u00f0lanA\u0301 breddanum"}]